Imtella' Mejju 9, 2021 - Aġġornata 9 Ta' Mejju, 2021 3:15pm Rapport: Antonia Micallef L-Arċisqof Charles Scicluna inawgura xelter ġdid għan-nisa vittmi ta' vjolenza u abbuż u t-tfal tagħhom f'Dar Ġesù Nazzarenu fiż-Żejtun. Ix-xelter li ngħata l-isem 'Il-Milja' sar b'investiment mill-Knisja ta' miljun Ewro. 'Il-Milja' se tieħu post ix-xelter f'Dar Qalb ta' Ġesù fil-kumpless tal-Istitut Adelaide Cini f'Santa Venera, li minfloku issa se jitwaqqaf ċentru minn fejn tingħata l-kura paljattiva. Fix-xelter Qalb ta' Ġesu kien hemm 9 appartamenti filwaqt li f'din il-binja ġdida hemm 12-il appartament li fihom jistgħu jgħixu sa 36 persuna. Il-Knisja rranġat parti minn Dar Ġesù Nazzarenu fiż-Żejtun li nbidlet f'xelter li jagħti kenn lil nisa vittmi ta' vjolenza domestika, prostituzzjoni sfurzata, traffikar ta' bnedmin u abort sfurzat flimkien ma' uliedhom. Il-post għandu 12-il appartament li bejniethom jilqgħu sa 36 persuna. Huma jingħataw akkomodazzjoni hawnhekk sa 18-il xahar li matulhom jiġu mgħejjuna jindirizzaw effetti trawmatiċi li ħalla fuqhom l-abbuż u jiġu mgħejjuna jiksbu d-dinjità u l-indipendenza biex jilħqu l-milja tagħhom, 'il bogħod mill-abbuż u l-vjolenza. Hu f'dan l-ispirtu li x-xelter inawgurat mill-Arċisqof Charles Scicluna issemma "Il-Milja". Il-post jinkludi kmamar għat-terapija għat-tfal u l-adulti u spazji għar-rikreazzjoni f'ambjent sigur. Ix-xelter se jitmexxa mill-Knisja permezz tal-Fondazzjoni Sebħ li għandha faċilitajiet oħra għat-tfal u ż-żgħażagħ waqt li toffri wkoll servizzi ta' ħidma soċjali, prevenzjoni u appoġġ. Fl-inawgurazzjoni, id-Direttur ta' Fondazzjoni Sebħ, Yvonne Mallia, appellat lis-soċjetà biex tipproteġi lil kull perusna minn kull forma ta' abbuż. Spjegat għaliex ix-xelter ġie inawgurat f'Jum l-Omm. "F'isem il-Knisja noffru kenn u sapport lin-nisa li jesperjenzaw vjolenza. Nasiguraw li se nkomplu nagħmlu ħilitna biex nagħtu dan is-servizz mhux biss bi professjonalità iżba b'imħabba u b'dedikazzjoni." L-Arċisqof Charles Scicluna rrikonoxxa mhux biss il-maternità naturali imma wkoll dik spiritwali ta' ħafna nisa, bħas-sorijiet li għadhom jagħtu servizz minn Dar Ġesu Nazzarenu fiż-Żejtun. "Il-Mulej qanqal nisa li jagħtu ħajjithom u jisru ommijiet ta' ħafna. Hekk kienu l-missjurnarji ta' Ġesu Nazzarenu li mit-twaqqif tagħhom ħasbu għad-dinjita' ta' mijiet tfal." Il-President George Vella stqarr li bħala soċjeta m'għandniex niftaħru b' elters ta' dan it-tip aktar milli nirriflettu jekk dawn humiex falliment tas-soċjetà milli teduka li l-vjolenza domestika m'għandhiex tiġi pperpetrata. "Għandna nitfgħu aktar sorsi u aktar mezzi tagħna biex nippruvaw immorru aktar fil-fond ta' x'qed iġib il-vjolenza domestika fid-djar tagħna". Il-gvern qed jgħin finanzjarjament biex jitmexxa dan ix-xelter, fil-Ministru għas-Solidarjetà u l-Ġustizzja Soċjali, il-Familja u d-Drittijiet tat-Tfal Michael Falzon jesprimi sodisfazzjon li l-akbar sieħeb tal-Gvern fil-qasam soċjali hija l-Knisja.